钦定古今图书集成/历象汇编/庶征典/第184卷 > 宋
## 钦定古今图书集成/历象汇编/庶征典/第184卷 > 宋

### 太祖建隆二年芝草生

按《宋史太祖本纪》。不载。　按《玉海》。“建隆二年七月己
卯。亳州献芝草。翰林学士王著献颂。”

### 乾德元年〈即后蜀广政二十六年〉成都木中有文

按《宋史太祖本纪》，不载　按《十国春秋后蜀后主本
纪》，广政二十六年四月，成都人唐李明破木，中有紫文隶书“太平”二字，时以为佳瑞。识者云：“须成都破了，
方见太平。”

乾德二年，嘉禾生。

按《宋史太祖本纪》。不载　按《五行志》。“乾德二年十月，
眉州进禾生九穗图。”

乾德四年，瑞麦、嘉禾、紫芝生。

按《宋史太祖本纪》，“四年五月壬午，澶州进麦，两岐至
六岐者百六十五本。”己酉，果州贡禾。一茎十三穗。
按《五行志》：“四年四月，府州尉氏县、云阳县并有麦两
岐。五月，鱼台县麦秀三岐。六月，南充县民何约田禾
二茎十三穗，一茎十一穗。七月又生一茎九穗。”
按《玉海》：“四年五月五日已巳，耀州贡两岐麦。乙亥，开
封府贡。”庚辰，单州贡制瑞麦旗。京兆果州进嘉禾。十
月十九日，和岘请作《嘉禾》等曲。黄州进紫芝，作《紫芝
曲》。

### 开宝元年以瑞木成文作乐章

按《宋史太祖本纪》。不载。　按《玉海》六年。〈是年十一月改元开宝〉
和岘言：“国朝合州进瑞木成文者，合播在管弦，荐于
郊庙。”诏岘作《瑞木》等乐章。

开宝二年，瑞麦生。

按《宋史太祖本纪》不载。　按《五行志》，“开宝二年五月，
梓、蜀二州献瑞麦。”

开宝五年，“木连理。”

按《宋史太祖本纪》不载。　按《玉海》，五年三月，“眉州木
连理画图来献。六月癸丑，和州木连理画图来献。”
开宝六年，瑞麦生。

按《宋史太祖本纪》不载。　按《五行志》，“六年四月，东明
县献瑞麦。”

开宝七年，芝草生。

按《宋史太祖本纪》：“七年八月戊子，陈州贡芝草，一本
四十九茎。”

开宝八年，瑞麦生。

按《宋史太祖本纪》不载。　按《五行志》：“八年五月，郑州、
梓州、合州、巴州县并献瑞麦。”

### 太宗太平兴国元年嘉禾生

按《宋史太宗本纪》不载。　按《五行志》：“太平兴国元年
九月，隰州献合穗禾，长尺馀。十月，渝州献九穗禾。
太平兴国二年，木连理。”

按《宋史太宗本纪》。不载。　按《玉海》。二年十月壬申。“郓
州言。平阴县柞木连理。”

太平兴国三年。瑞麦嘉禾芝草生。稻再熟。木连理
按《宋史太宗本纪》。不载　按《五行志》。三年四月夏县。
五月舒州。六月阆州。并麦秀两岐。

按《玉海》：“三年八月壬戌，眉州言嘉禾生。杭州言，淮海
国王旧府功臣堂柱芝草生，画图来献。十月甲子，荆
南言，江陵县稻再熟。”

太平兴国四年，嘉禾生。

按《宋史太宗本纪》不载。　按《五行志》：“四年七月，洺州
献嘉禾，邛、资二州禾并九穗。八月，泾州民田并有嘉
禾。九月，知温州何士宗献嘉禾九穗图。”

太平兴国五年，嘉禾生木连理。

按《宋史太宗本纪》不载。　按《五行志》：“五年七月，蓬莱
县民王明田谷隔陇合穗，相去一尺许。八月，知池州
张愈献合穗禾。九月，流溪县麦秀两岐。”

按《玉海》，“五年正月癸未，歙州言稻再熟。十月丙申，资
州言，梅、青、㭎二木合成连理。”

太平兴国六年，木中有文瑞麦生。

按《宋史太宗本纪》不载。　按《五行志》，六年正月，瑞安
县民张度解木五片，皆有“天下太平”字。五月，汝阴县
麦秀两岐。

太平兴国七年，嘉禾生。

按《宋史太宗本纪》。不载。　按《玉海》，“七年九月己亥，滑
州奏嘉禾一茎四穗。”

太平兴国八年，草变为稻，嘉禾生。

按：《宋史太宗本纪》：“八年十二月，醴泉县水中草变为
稻。”

按《玉海》，“八年九月庚辰，梓州奏，禾一茎五十七穗，画
图以献。”

太平兴国九年，瑞麦、瑞莲生，杨木连理。

按《宋史太宗本纪》不载。　按《五行志》九年五月，施州
麦秀两岐。

按《玉海》：九年五月，内出玉津园瑞莲一盆示辅臣，花
与叶悉合欢而生。七月癸酉，凤翔奏，“青杨木连理诸
州瑞麦两穗三穗者连岁来上。有司请为瑞麦曲荐
于庙。”

雍熙　年，瑞木成文。

按《宋史太宗本纪》。不载。　按《玉海》。雍熙初。温州进瑞
木成文。魏宸作诗赋以献。

### 雍熙二年瑞麦生

按《宋史太宗本纪》。不载。　按《玉海》，“二年五月壬戌，亳
州献两岐麦秀雍熙三年，嘉禾生。

按《宋史太宗本纪》不载。　按《玉海》，“三年九月，简州奏。
禾一根二茎，其穗或八或九。十月辛丑，益州贡禾，一
茎九穗。”

雍熙四年，嘉禾生。

按《宋史太宗本纪》。不载。　按《玉海》。四年九月“辛酉朔。
潍州进嘉禾。御制嘉禾合穗。”五七言诗二首。赐宰相
李昉等。

### 端拱元年合欢木下生芝瑞麦生

按《宋史太宗本纪》。端拱元年八月，清远县廨合欢树。
“树下生芝三茎。”　按《五行志》。端拱元年五月，陈州献
瑞麦。

按《玉海》：“端拱元年八月辛巳，广州言，清远县有合欢
木，高百馀尺。今年三月十日，有凤高六尺，栖集其上，
众禽从之。木下生芝草三茎，画图来献。”

端拱二年，瑞木成文。

按《宋史太宗本纪》不载。　按《玉海》，二年十二月辛亥，
舒州得瑞木成文“大吉”二字以献。

### 淳化元年瑞麦生

按《宋史太宗本纪》不载。　按《五行志》：淳化元年四月，
魏城县“七月，阆州献瑞麦。”

淳化二年，瑞麦生。

按《宋史太宗本纪》不载。　按《五行志》：“二年四月，蔡州
五月，陈州、陵州仁寿县献瑞麦。”

淳化三年，嘉禾生。

按《宋史太宗本纪》。不载　按《玉海》。三年九月乙卯。潞
州言。“嘉禾异陇合穗。图以献。诏示近臣。”

淳化四年，瑞麦生。

按《宋史太宗本纪》不载。　按《五行志》：“四年五月，逵州
献瑞麦。”

淳化五年，瑞麦生，芝草生。

按《宋史太宗本纪》不载。　按《五行志》：“五年四月，永城
县献瑞麦。”

按《玉海》：“五年正月丙子，密州献芝草四本。五月壬子，
亳州献瑞麦图，有分四岐三岐者。九月庚戌朔，磁州
言嘉禾合穗，画图来献，以示近臣。”

### 至道元年嘉禾生

按：《宋史太宗本纪》不载。　按《五行志》：“至道元年六月，
嘉禾生眉山县萧德纯田，一本二十四穗。七月，金水
县胥罗翊田禾生九穗。舒州监军吴光谦廨粟畦两
本，岐分十穗。临涣县民侯正家二禾合成一穗。八月，
绵竹县禾生九穗。夏州团练使赵光嗣献嘉禾一函。
十月，濠州献瑞谷图。”

按《玉海》：“至道元年七月癸酉，眉州言嘉禾一茎二十
四穗。”

至道二年。瑞麦生。秋九月棃花。十二月稻再熟
按《宋史太宗本纪》。不载　按《五行志》。二年五月泗州
献瑞麦。秋九月环庆州梨生花。占有兵。明年。契丹扰
北边。

按《玉海》，“二年七月己亥朔，绵州言麦秀两岐。十二月
丙午，处州言稻再熟。”

至道三年，嘉禾、瑞麦生。

按《宋史太宗本纪》不载。　按《五行志》：“三年二月，洋州
嘉禾合穗，知州施翊以闻。四月，唐州、遂州盘石县并
献瑞麦。五月，黄州、建昌军麦秀二三穗。八月，雅州禾
一茎十四穗，雄州嘉禾生。九月，知代州李允正献嘉
禾穗一匣。”

按《玉海》，“三年，真宗即位，五月甲戌，寿州又上瑞麦，一
本八枝五穗。”

至道六年，木中有文。

按《宋史太宗本纪》。不载　按《五行志》：“六年修昭应宫。
有木断之。文如点漆。贯彻上下。体若梵书。十一月襄
州民刘士家生木。有文如鱼龙凤鹤之状。”

至道七年，木中有文。

按《宋史太宗本纪》。不载　按《五行志》。七年五月。抚州
修天庆观。解木有文如墨。画云气峰峦、人物、衣冠之
状。七月彰明县崇仙观柱有文。为道士形及北斗七
星象。

### 真宗咸平元年嘉禾生

按《宋史真宗本纪》不载。　按《五行志》：“咸平元年五月，
曲水县麦秀二三穗。七月，嘉禾生后苑，一茎二十四
穗。百丈县民李文宝禾生，一茎十七穗。八月，苏州廨
后园、邠州民田并有生合穗。平裔县民王义田禾两
穗合为一。化城县民张美田禾九穗。”

按《玉海》：“咸平元年七月庚寅，遣中使持后苑嘉禾一
茎二十四穗示辅臣。丙戌，雅州言，禾一茎十七穗。
咸平二年，竹生米，瑞麦、嘉禾生，木连理。”

按《宋史真宗本纪》，“二年闰三月辛丑，江南转运使言，
宣歙竹生米，民采食之。”　按《五行志》：“二年五月，华州
麦秀二三穗。七月，资官县吏董昭美禾。一茎九穗者
各一。棣、沼二州嘉禾合穗。彭城县民张福先田粟。一茎分四穗。八月，郪县赵范粟。一茎九穗。元武县民李
知进田粟。一茎上分五苗，成二十一穗。榆次县民周
贵‘《田禾》三茎共穗’。”

按《玉海》“二年九月壬寅，徐州言禾一茎五穗。戊申，梓
州禾一茎九穗。十月辛亥，洺州嘉禾合穗。癸酉，商州
贡连理木”图。

咸平三年，瑞麦、嘉禾生。

按《宋史真宗本纪》不载。　按《五行志》：“三年五月，酂县、
海陵县并麦秀二三穗。七月，真定府禾三茎一穗。达
州民李国清田禾一苗九穗。八月，辰州公田禾生一
茎三穗者四。隰州嘉禾合穗，图以献。”

咸平四年，嘉禾、瑞麦生。

按《宋史真宗本纪》不载　按《五行志》，四年八月，舒州
嘉禾生。九月，知河中府郭尧卿献嘉禾合穗图。
按《玉海》，“四年五月己亥，亳州言麦一茎两穗。六月戊
子，益州言麦秀两岐。”

咸平五年，嘉禾异亩同颖。

按《宋史真宗本纪》不载。　按《五行志》：“五年八月，临汾
县民吉遇、洪洞县民范思安田并禾生隔二陇上，合
为一。”

咸平六年，嘉禾生。

按《宋史真宗本纪》不载。　按《五行志》：“六年七月，涉县
民连罕田隔四陇同颖。铜梁县民杨彦鲁禾一茎九
穗。”

### 景德元年嘉禾生木连理

按《宋史真宗本纪》。不载　按《五行志》，“景德元年正月，
宁晋县民耿待问田禾合穗者三本，知州王用和图
以献。”

按《玉海》“元年正月乙未，赵州献《嘉禾合穗图》。四月己
巳，莱州献《木连理图》。”

景德二年，嘉禾生。

按《宋史真宗本纪》不载。　按《五行志》：二年七月，获鹿
县禾合穗。八月，荥阳县及湘州嘉禾异亩同颖。九月，
并州贡《嘉禾图》

景德三年，嘉禾生。

按《宋史真宗本纪》不载　按《五行志》：“三年八月，大名
府、沧州并嘉禾生真定府，禾异亩同颖。九月，荣州禾
一茎八穗。”

景德四年，嘉禾、瑞麦、芝草生，棠、榆木连理。

按《宋史真宗本纪》不载。　按《五行志》：“四年六月，南雄
州保昌民田禾一本九穗，以图来献。七月，神泉县民
张篆田禾一苗九穗，贝、兖二州嘉禾合穗。九月，卫、德
二州、广安军并上嘉禾图。”

按《玉海》，“四年三月丙辰，德州言棠榆二木连理。九月
乙酉，卫州戊子，德州献《嘉禾图》。十月己亥，广成军上
《嘉禾芝草图》。十一月庚申，蓬州上《麦秀两岐瑞竹》二
图。”

### 大中祥符元年献三脊茅嘉禾瑞麦芝草瑞竹生瓜桃莲皆并蒂

按《宋史真宗本纪》。大中祥符元年九月戊午。岳州进
三脊茅。八月己酉。王钦若献芝草八千馀本。冬十月
戊申。王钦若等献泰山芝草三万八千馀本。　按《五
行志》。“曲水县南郑县并麦秀二三穗。七月，乾封县奉
高乡民田禾异陇同颖。判州王钦若以闻。八月，郓州
献嘉禾。淳化县民贺行满田禾。隔四陇相去四尺许。
合”为一穗。新平县民尹遇田禾合穗者二本。真定府
粟生二穗。九月，澧州嘉禾一茎十穗。虢州团练使綦
兴献合穗禾。嘉州民潘德麟田禾二茎各九穗。麟州
嘉禾生。

按《玉海》，大中祥符元年五月乙亥，王钦若言祭文宣
王庙，尼丘山上有紫气，得芝五本。六月乙卯，孔林再
得灵芝四本，出并蒂瓜、桃示辅臣。十月壬辰，嘉州言
禾九穗，木连理。十二月庚寅，温州献瑞竹灵芝图。
又按《玉海》，元年，东封还后苑产双莲，因建嘉瑞殿。是
年天祚军奏“长庆河瑞莲一本、二花二本各二房。”兴
元奏，“城固县池瑞莲一花二房。”温州奏“永嘉县池一
本二房。”通州奏，一本二花。连州、高州奏，一本二花。
大中祥符二年，嘉禾、瑞麦生，瑞木有文。

按《宋史真宗本纪》不载。　按《五行志》：“二年六月，简州
民集若宁家禾九穗。七月，黔州嘉禾异亩合穗。八月，
嘉州廨有一茎十四穗，生庭中。岐山县禾异亩同颖，
知州施护以闻。”

按《玉海》，“二年正月丁巳朔，出昭应宫瑞木，断之有文
如点漆，体若梵书。三月辛酉，王钦若上泰山花卉图
二，凡二十种，请送昭应宫，绘壁供之。五月丙寅，召近
臣至龙图阁观芝草图。七月乙丑，梓州言麦五岐。”
大中祥符三年，瑞麦、嘉禾、芝草生。

按《宋史真宗本纪》不载。　按《五行志》：“三年四月，同州
麦秀二三穗。七月，冀、淄、昭三州嘉禾多穗，异亩同颖。
八月，宁化军嘉禾合穗。宝鼎县民张知友田禾隔四
陇，相去二尺许合穗，判府陈尧叟以闻。楼烦县民田禾异本同颖。剑州嘉禾生，一茎九穗。”

按《玉海》，“三年正月壬戌，内出泰山芝草，赐辅臣，人十
本。六月戊申朔，同州言麦五岐。七月癸未，原州言木
连理。七月辛巳，吉、果、柳三州并言嘉莲一茎二花。八
月甲寅，召近臣观瑞木于龙图阁，有文字者，有佛手、
蛇形、北斗七星形者各一。十月戊申，开封言尉氏木
连理。己酉，岚州言嘉禾合穗。”

大中祥符四年，芝草生，野麦自生，牡丹并蒂，木连理
按《宋史真宗本纪》：“四年二月戊申，华州献芝草。”五月
癸未，庐、宿、泗等州麦自生　按《五行志》：“四年三月辛
巳，帝至西京，福昌县民朱懿文嘉禾一本七穗。昌元
县民舒元晃田禾一茎九穗。知州柴德方以闻。金水
县民田禾一茎三十六穗。四月，六安县麦秀二、三穗。
五”月，唐、汝、庐、宿、泗、濠州麦自生。八月，蜀州禾一茎九
穗。长寿县民常自天田禾合穗者二。蒲县禾异亩同
颖。九月，知虢州李昭献合穗禾。

按《玉海》，“四年三月辛巳，后苑牡丹双花并蒂。甲申，幸
西京应天院，观院之连理木。七月己亥，光州言麦八
岐。”

大中祥符五年，瑞麦嘉禾生。槐杏连理，瑞木成文
按《宋史真宗本纪》不载　按《五行志》：五年四月，遂州
麦秀两穗或三穗。七月，华州禾一茎两穗。真定府四
县嘉禾合穗。八月，京兆府嘉禾生。九月，巴州禾一茎
二十四穗。一茎十七穗。

按《玉海》，“五年四月甲辰，瑞圣园槐杏连理。绘图以示
辅臣。十一月戊申，襄州言瑞木有文。如龙鱼凤鹤之
状。”

大中祥符六年，草生圣米，产金芝、枯桧再生，麦再实。
亳州产芝、瑞麦、嘉禾生，木连理。

按《宋史真宗本纪》。六年二月己亥，泰州言“海陵草中
生圣米。可济饥。”六月丁卯，寿州献紫茎金芝。冬十月，
亳州太清宫枯桧再生。真源县菽麦再实。十一月甲
寅，判亳州丁谓献芝草三万七千本。　按《五行志》：六
年三月，邕州麦秀两穗或三穗。七月，益州嘉禾九穗
至十穗。朝邑县民田禾八茎同颖。己未，召近臣观嘉
禾于后苑，有七穗至四十八穗，绘以示百官。八月，龙
门县、永定军、博野县民田并嘉禾生，合穗。瀛州嘉禾
生，知州冯守信以闻。忻州秀容、定襄二县民田禾合
穗。保定军公田、大通监并嘉禾生。九月，京兆府献《长
安县嘉禾图》一枝双穗。

按《玉海》，“六年三月丙申，宴后苑，诏从臣观苑中连理
槐、屏风连理柏。丁酉，上作五七言诗二首赐近臣。和
清心殿宜圣东殿园木连理，上作七言诗二首赐近
臣。七月己未，召辅臣观粟于后苑，有一本七穗至二
十四穗者，复阅御书及《嘉禾图》，上作嘉谷诗赐近臣，
是日皇太子从游。八月甲子，出后园《嘉谷图》示近臣，
‘翌日朝堂示百官’”

大中祥符七年，芝草、嘉禾生。

按《宋史真宗本纪》：“七年春正月丙午，判亳州丁谓献
芝九万五千本。”　按《五行志》：“七年，通泉县尉刘定辞
官，廨禾一本六穗。邯郸县民马文田禾隔陇合穗者
二本。除州榷酒署内禾一茎三穗。晋原、平原二县民
田禾。并一本十二穗。三月，郾城县麦秀两穗、三穗。八
月，知亳州李迪献禾。一茎三穗至十穗。府谷县民刘
善”田禾隔三陇合成一穗。岚州牙吏燕青田禾一茎
八穗，一茎五穗。辽州平城民田禾隔二陇合穗，有十
三本或二十一本合为一者。九月，施州禾一茎九穗
至十二穗。真定、贝州并嘉禾合穗。

大中祥符八年，柏生槐，嘉禾生。

按《宋史真宗本纪》不载。　按《五行志》：“八年，晋州庆唐
观古柏中别生槐，长丈馀。湖阳县麦秀两穗三穗。四
月，旭川县民任庆和田禾一茎九穗。闰六月，眉山县
民杨文继、邛州李义田禾并一茎九穗。七月，永静军
禾隔陇合穗者二，监军使仲甫以闻。八月，桂阳监民
何文胜田粟一本二穗。”

大中祥符八年，芝草、嘉禾、瑞麦、嘉瓜生。

按《宋史真宗本纪》，不载。　按《玉海》，“八年四月，明州进
芝草图。六月，赐近臣灵芝山各二，皆丁谓进。癸卯，眉
州言禾一本九穗。”七月乙丑，卭州言“禾一茎九穗。”乙
亥，凤翔府言麦两岐，又献芝草、合欢瓜。八月庚寅，知
汝州杨亿言“粟一本至四十穗。”

大中祥符九年，瑞竹、瑞麦、嘉禾生，棠连理。

按《宋史真宗本纪》不载。　按《五行志》：“九年四月，建初
县麦秀两穗或三穗。八月，判大名府魏咸信献合穗
禾。永静军阜城县民田谷隔三陇合穗者二本。广州
嘉禾生安化县民吴景延田禾穗长尺五寸。九月，知
凤翔府赵湘、知汾州王守斌并献《嘉禾图》。”

按《玉海》，“九年正月癸亥，蜀州献合欢竹图。五月辛未，
施州言麦两岐。七月丁未，信州言甘棠连理。八月己
卯，邓州言木连理。壬午，大名府言嘉禾合穗。九月壬

### 天禧元年竹生实嘉禾芝草瑞莲生瑞木有文

按《宋史真宗本纪》，“天禧元年夏四月戊子，邵州野竹
生实，以食饥。”　按《五行志》，“天禧元年七月，流江县禾
一茎九穗。”

按《玉海》：天禧元年正月丙寅，韶州献瑞木，文曰“天下
太平。”三月庚寅，郑州言圣祖殿芝草生。七月丁巳，渠
州言禾一茎九穗。八月己丑，渝州言莲一茎三花。
天禧二年，芝草、嘉禾、嘉瓜生。

按《宋史真宗本纪》：“二年春正月乙未，真游殿芝草生。”

按《五行志》：“二年九月，河北安抚副使张昭远献谷。”

穗三，各长尺馀。《资州》禾一茎九穗。

按《玉海》，“二年正月庚子丙出，真游、崇徽二殿，梁上《芝
草图》示辅臣，上作歌一首，五七言诗二首纪其事。”崇
徽，皇后所居殿也。“六月丁未，元符观生甘瓜，色如金，
以示辅臣。十月辛丑，资州言禾一茎九穗。”

天禧三年，“嘉禾、瑞麦生，杏连理。”

按《宋史真宗本纪》不载。　按《五行志》：“三年七月，饶阳
县民杨宣田禾二陇，相去二尺许，合为一穗。益州嘉
禾，一茎九穗。”

按《玉海》，三年四月“壬寅，制玉宸殿观瑞麦七言诗，赐
近臣。五月辛巳，开封言麦茎两穗。”七月庚申，深州言
嘉禾异亩同颖。十月丙戌，宗正寺言太庙杏连理。
天禧四年嘉禾生。

按《宋史真宗本纪》不载。　按《五行志》：“四年八月，内出
《玉宸殿瑞谷图》示近臣，每本有九穗十穗者。九月，郪
县民岑贯田禾一茎九穗，知州苏维甫以闻。”

按《玉海》，“四年七月辛酉，召宗室近臣及寇准等观内
苑嘉榖，宴玉宸殿。八月戊戌，出《瑞谷图》示辅臣作歌。”
天禧五年嘉禾生。

按《宋史真宗本纪》不载　按《五行志》：“五年四月，河南
府民田嘉禾合穗，知府王钦若以闻。七月，导江县民
赵元赏、青城县民王伟田禾，并一茎九穗。”

### 乾兴元年瑞麦嘉禾生

按《宋史真宗本纪》不载　按《五行志》：“乾兴元年五月，
南剑州麦，一本五穗，绵州麦秀两岐。八月，洋州嘉禾
合穗。十一月，高陵县嘉禾合穗。”

### 仁宗天圣元年芝草生柳樝枣连理

按《宋史仁宗本纪》，“天圣元年八月甲寅，芝生天安殿
柱。”　按《五行志》：“天圣元年二月，河阳柳二本连理，六
月，河阳樝枣各连理。”

按《玉海》：“天圣元年八月甲寅，芝草生天安殿柱，召辅
臣观，退表贺。乙卯，命百官观之。”鞠咏言：“河决未塞，霖
雨害稼，宜思应灾变，愿以进忠良、退邪佞为国宝，以
训兵农、丰仓廪为天瑞。草木之怪，何足尚哉！”

天圣二年，嘉禾生。

按《宋史仁宗本纪》不载。　按《五行志》：“二年八月乙酉，
宁化军嘉禾异亩同颖。”

天圣四年，嘉禾生牡丹、芍药双头。

按《宋史仁宗本纪》不载。　按《五行志》：“四年九月，荣州
禾一茎九穗。”

按《玉海》：“四年季春丙午，景灵宫牡丹双跗共干，诏词
臣为赋。四月乙卯，内出《双头牡丹芍药花图》示辅臣，
令三馆进诗赋。”

天圣五年，“嘉禾生松柏连理。”

按《宋史仁宗本纪》不载。　按《五行志》：五年资州禾一
本九穗。绵谷县松柏同本异干。

天圣六年，嘉禾瑞木、嘉瓜生，益州献异花。

按《宋史仁宗本纪》不载　按《五行志》：“六年，忻州禾异
本同颖。五月乙未，陈州瑞麦一茎二十穗。六月，陈州
献《瑞麦图》。”

按《玉海》：六年六月，陈州献《瑞麦图》，两岐共秀，命两制
馆阁赋诗。十月，忻州二瓜同蒂。十一月癸卯，益州献
异花似桃四出。上异之，目为“太平瑞圣花。”

天圣七年，嘉禾生。

按《宋史仁宗本纪》。不载。　按《五行志》。七年七月，“河南
府嘉禾合穗。”

天圣八年，嘉禾生。

按《宋史仁宗本纪》。不载。　按《五行志》：八年八月“壬午，
召近臣观瑞谷于元真殿。”

按《玉海》。“天圣八年八月丁亥。诏辅臣两制元真殿观
瑞谷。赐宴蕊珠殿。”

天圣九年，嘉禾瑞竹生，冬青连理。

按《宋史仁宗本纪》不载。　按《五行志》：“九年，肤施县禾
异亩同颖。十月，公井县冬青木连理。”

按《玉海》，九年七月永康军青城生双竹。一本“十一月
荣州言瑞竹生。”

### 明道元年橘柿连理

按《宋史仁宗本纪》不载。　按《五行志》：“明道元年八月，
黄州橘木及柿木连枝。”

### 景祐元年稻再熟嘉禾生

按《宋史仁宗本纪》不载。　按《五行志》：“景祐元年七月磁州嘉禾合穗。八月，大名府嘉禾合穗。九月，泾州、磁
州、保德军并嘉禾合穗。十月，孝感、应城二县稻再熟。
成德军禾一本九穗。”

按：《玉海》：“景祐元年，安州稻再熟。”

景祐二年，竹两岐。

按《宋史仁宗本纪》。不载。　按《玉海》，“二年六月十九日
辛未。幸后苑观稻，赏瑞竹。宴太清楼。”十一月荣州言。
竹一本上分两岐。

景祐三年，嘉禾生。

按《宋史仁宗本纪》不载。　按《五行志》：“三年五月，荣州
禾一茎九穗。”

景祐四年，芝草、嘉禾生。

按《宋史仁宗本纪》。四年五月丙寅，芝生化成殿楹。
按《五行志》。“四年七月己巳，临清县谷异亩同颖者六
十本。”

按《玉海》，四年五月“壬戌，芝生于太宗神御殿楹。丙寅，
芝生于化成殿楹。召辅臣宗室两制观之。帝作五言
诗赐王随等，翌日各献赋颂。”

### 康定元年柑树连理嘉禾生

按《宋史仁宗本纪》不载。　按《五行志》：康定元年十月，
“始兴县柑两本连理。”　又按志：“元年六月，蜀州怀安
军并禾九穗。”

### 庆历二年嘉禾生

按《宋史仁宗本纪》。不载。　按《五行志》。庆历二年，“寿安
县嘉禾合穗。”

庆历三年，瑞木成文。

按《宋史仁宗本纪》。不载。　按《五行志》。三年十二月，澧
州献瑞木。有文曰“太平之道。”

按《玉海》：庆历三年十二月，澧州献瑞木，有文曰“太平
之道”，诏送史馆。刘敞作颂曰：“上天之载兮，无臭无声，
眷我圣德兮，告以太平。非笔非墨兮，自然而成。”木，仁
也，所以明天子之仁。《河图》《洛书》与今之瑞木，皆文字
显明者也。谏官欧阳修请诏天下毋献祥瑞，从之。
庆历六年，嘉禾生野谷稆生巨木，浮海自出。

按《宋史仁宗本纪》不载。　按《五行志》：“六年五月，昭化
县禾一茎两岐。八月，赵州、怀州并嘉禾异亩同颖。九
月，定襄县嘉禾隔二陇合穗。长江县禾一茎十穗。十
二月，石照诸县野谷稆生。”　又按志：“六年九月甲辰，
登州有巨木浮海而出者三十馀。”

按《玉海》。六年十二月，渠州言。“野谷稆生。民饥之候也。”
庆历七年。嘉禾生。

按《宋史仁宗本纪》不载。　按《五行志》：“七年九月，汾州、
荥州、德州并嘉禾合穗。”

庆历八年，稻再实。

按《宋史仁宗本纪》不载。　按《玉海》，八年，庐州合淝县
稻再实。

### 皇祐元年嘉禾生

按《宋史仁宗本纪》不载。　按《五行志》：皇祐元年，密州
禾合穗者五本，永康军禾，一茎九穗。

皇祐二年，嘉禾合颖。

按《宋史仁宗本纪》不载。　按《五行志》：“二年九月，延州、
石州并嘉禾异亩合穗。永康军嘉禾，一茎九穗。十二
月，密州禾十茎合一穗，石州四茎合一穗。”

皇祐三年，瑞麦、瑞竹、芝草生。

按《宋史仁宗本纪》，不载。　按《五行志》：三年五月，彭山
县上《瑞麦图》，凡一茎五穗者数本。帝曰：“朕尝禁四方
献瑞，今得《西川秀麦图》，可谓真瑞矣。其赐出夫束帛
以劝之。”是月，滁州麦一茎五穗。

按《玉海》，皇祐三年三月二十二日甲戌，召辅臣、两制、
馆阁官观后苑瑞竹。其竹一本两茎，退多为赋颂以
献。宗室克循献《瑞竹颂》。是年，后苑产双竹，召从臣与
观，皆赋诗颂美。五月辛亥，眉州彭山县上《瑞麦图》，凡
一茎五穗者数十本。上曰：“朕比禁四方无献瑞物，今
得《西川秀麦图》，可谓真瑞矣。”赐田夫束帛以劝之。六
月丁亥，无为献芝草。上曰：“朕以丰年为瑞，贤人为宝，
至于草木鱼虫之异，焉足尚哉！自今毋得以闻。”
皇祐四年，嘉禾生。

按《宋史仁宗本纪》不载。　按《五行志》：“四年八月，嘉州、
蜀州并嘉禾，一茎九穗。九月，南剑州有禾，一本双茎，
二十穗。”

皇祐五年，嘉禾、瑞麦、瑞莲生。

按《宋史仁宗本纪》不载。　按《五行志》：“五年三月，资州
嘉禾一茎九穗。闰六月，资州麦秀两岐。七月，郓州、祁
州禾异亩同颖。九月，成德军嘉禾异亩同颖。绵州禾
一茎九穗。”

按《玉海》：“五年三月，资州言嘉禾一茎九穗。六月，资州
言麦秀两岐。七月二十二日己未，召近臣观后苑瑞
莲。”

### 至和元年嘉禾生

按《宋史仁宗本纪》不载　按《五行志》：“至和元年十二
月，蜀州嘉禾一茎九穗至和二年，瑞麦、嘉禾生。

按《宋史仁宗本纪》不载　按《五行志》：“二年五月，亳州
麦秀两岐。六月，应天府贡大麦，一本七十穗，小麦，一
本二百穗。八月，卭州嘉禾，一茎九穗。”

### 嘉祐三年瑞麦芝草生

按《宋史仁宗本纪》不载　按《五行志》，嘉祐三年六月，
绵州言“麦一穗两岐。七月，泰州上《瑞麦图》，凡五本五
百一穗。”

按《玉海》：嘉祐三年，伊阙之野麦穟合干上书“飞白瑞
麦”字，赐守臣延和殿，召从臣观河南府所进芝草。十
二月十六日雪，帝曰：“雪滋宿麦，胜芝草之瑞。”乃赐宴
于中书。

嘉祐四年，麦秀两岐。

按《宋史仁宗本纪》不载。　按《五行志》“四年六月，彰明
县有麦两岐百馀本。”

嘉祐五年，“嘉木生。”

按《宋史仁宗本纪》不载。　按《五行志》：“五年三月，崇安
县嘉禾，一本九十茎。”

嘉祐七年，嘉禾合颖。

按《宋史仁宗本纪》不载。　按《五行志》：“七年，陵州禾一
茎九穗。九月，平遥县禾异亩合穗。”

### 英宗治平四年木中有文

按《宋史英宗本纪》。不载。　按《五行志》。治平四年六月。
汀州进桐木板二。有文曰“天下太平。”

按《玉海》，治平四年作灵芝曲曰：“紫盖轮菌，金跗炜煌。
阳寥三秀，甘泉九房。”

### 神宗熙宁元年嘉禾生木连理梓树化为龙脑获木龙

按：《宋史神宗本纪》：“熙宁元年三月丁酉，简州木连理。”

按：《五行志》：“熙宁元年，永兴军禾一茎四穗。” 眉州禾

一茎九穗。　又按《志》：“元年三月，简州木连理。是岁英
州因雷震，一山梓树尽枯而为龙脑，价为之贱。至京
师一两才值钱一千四百。”二年，建州民杨纬言：“元年
三月大雷雨，所居之西有黄龙见，下获一木，如龙而
形未具。七月大雷雨，复有龙飞其下。及霁，木龙尾翼
足皆具，归合旧木，宛然一体。”图象以进。

熙宁四年，嘉禾合颖。

按：《宋史神宗本纪》不载。　按《五行志》：四年，乾宁军禾
二茎合穗。成德军、晋州、汾州禾异垄同穗。

熙宁五年，芝草生。

按《宋史神宗本纪》。不载　按《玉海》。熙宁五年五月。召
辅臣。观化成殿芝草。

熙宁六年，嘉禾生。

按《宋史神宗本纪》不载。　按《五行志》：“六年，南溪县禾
一茎九穗。”

熙宁八年，瑞麦、嘉禾生。

按《宋史神宗本纪》不载。　按《五行志》：“八年，怀安军、泸
州、渠州，各麦秀两岐。安喜县禾二本，间五陇合穗。平
山县禾合穗者二，保塞县禾七本，间一陇，或两陇合
穗。路城县禾合穗者二。”

按《玉海》，八年七月，礼部言，“定州谷五垄合一穗，成德
军嘉禾合穗。”

熙宁九年，瑞麦、嘉禾生。

按《宋史神宗本纪》，不载。　按《五行志》：九年，火山军禾
间五陇。束鹿、秀容二县间四陇。渤海县皆异陇同颖。
流江县禾。一苗九穗。谯县麦。一本三穗。尉氏县、湖阳
县、彭城县麦。一本两穗。渠州大麦。一穗两岐或三岐
四岐者。阳翟县麦秀两岐。天兴、宝鸡二县，皆麦秀两
岐。仍一本有三四穗或六穗者。石州、安州麦秀两岐。
按《玉海》：“九年七月，渠州粟一苗九穗，忠武军麦秀两
岐，凤翔二县一枝六穗。深、忻、滨州嘉禾合穗。”

熙宁十年，嘉禾生柚木，有“文”字。

按《宋史神宗本纪》不载。　按《五行志》，十年，磁州禾合
穗，眉州禾生九穗，亳州禾生二穗。　又按志，十年八
月乙巳，惠州柚木有文曰“王帝万年，天下太平。”

### 元丰元年瑞麦嘉禾生木连理

按《宋史神宗本纪》：元丰元年九月，武康军嘉禾生。“十
一月，梁县嘉禾生。”　按《五行志》：“元丰元年五月，剑州
木连理。”　又按《志》：“元年，武康军禾一茎十一穗。汝州
禾合穗。宁江军禾一茎十一穗。邢州麦秀两岐，夔州
麦一本三穗。”

元丰二年，“瑞竹、芝草、瑞榖、瑞麦生。”

按《宋史神宗本纪》，“二年夏四月，眉州生瑞竹。七月，陈
州芝草生。八月，曹州生瑞谷，河阳生芝草。”十二月，全
州芝草生。　按《五行志》：“简州、安德军麦秀两岐。曹州
生瑞禾。北京、安武军、怀州、镇戎军禾合穗，皆异亩同
颖。”袁州禾一茎八穗至十一穗，皆层出，长者尺馀。安
州禾异亩同穗。

按《玉海》，“二年十一月，袁州粟一茎八穗至十一穗。
元丰三年，芝草、瑞麦、嘉禾生木连理，雨桂子。”

按《宋史神宗本纪》：三年六月，安州临江军产芝及连理麦。　按《五行志》：“三年六月己未，饶州长山雨木子
数亩，状类山芋子，味香而辛，土人以为桂子，又曰菩
提。明道中尝有之，是岁大稔。”十二月，泌阳县甘棠木
连理。　又按志：三年，眉州禾一本九穗，齐州禾一茎
五穗，赵州禾二本合穗，安州麦一本三穗至五穗，凡
十四茎。深州麦秀两岐，或三四穗，凡四十亩。眉州麦
秀两岐。

元丰五年，嘉禾生。

按：《宋史神宗本纪》不载。　按《五行志》：“五年，高邑县禾
一茎五穗，青州、安肃军、宪州禾皆异亩同颖。”

元丰六年，枯槐再生，稻再熟，嘉禾生。

按：《宋史神宗本纪》不载。　按《五行志》：“六年五月，卫真
县洞霄宫枯槐生枝叶。洪州七县稻已获，再生皆实。”
威胜军武乡县禾二本，间五垄合穗。历城县禾二本
合穗。赵州禾间三垄合穗。唐州禾二穗者四。泸州禾
九穗。怀、青、潍三州禾皆异陇同穗。府州、陕州、保平军
禾皆合穗。

元丰七年，芝草生。

按《宋史神宗本纪》。“七年夏四月丙戌，景灵宫天元殿
门生芝草六本。”　按《五行志》：“七年，蜀州禾生九穗，青
州禾异亩同颖者十一。同州禾异亩同颖，合州麦秀
两岐。”

元丰八年，瑞麦、嘉禾生。

按《宋史神宗本纪》不载　按《五行志》：“八年，亳州麦一
茎二穗，一茎三穗，一茎四穗。”镇潼军秣禾苗异陇同
穗，岷州禾皆四穗，泰宁军禾异本同颖者三。是岁秋
冬，保泽赵鄂、隰沧潍密简、饶诸州，威胜军禾合穗，或
异亩同颖。

### 哲宗元祐元年嘉禾生木连理

按《宋史哲宗本纪》：“元祐元年八月壬子，磁州谷异垄
同穗。”　按《五行志》：“元祐元年八月己丑，杭州民俞举
庆七世同居，家园木连理。”　又按《志》：“元年，简州禾合
穗，石州禾异亩同颖。”

元祐二年，嘉禾生。

按《宋史哲宗本纪》不载。　按《五行志》：“二年，忻、隰、磁、潍、
怀州禾异亩同颖，赵、忻州禾合穗。”

元祐三年，嘉禾、瑞麦生。

按《宋史哲宗本纪》不载。　按《五行志》：三年，祁、保、彭州
禾异亩同颖，瀛、磁、代、丰州，安国军禾合穗。剑州，安国
军麦秀两岐，夔州麦一本十二穗。

元祐四年，嘉禾生。

按《宋史哲宗本纪》不载。　按《五行志》：“四年，泰宁军麦
异亩同颖。流江县禾一本二穗。荣德县禾一本九穗。
青、郑、齐、赵州禾合穗，及有一本三穗。峨嵋县禾异亩
同颖。又禾登一百五十三穗。”

元祐五年，“木连理、嘉禾、瑞麦生。”

按《宋史哲宗本纪》不载。　按《五行志》：“五年四月，德州
木连理。”　又按《志》：五年冀州、安武军、大名府、威德军，
禾合穗。永宁军禾二本隔五陇合穗。平定军禾异亩
同穗。汀州禾生三十六穗。剑州禾一本八穗。普州麦
一茎双穗。夔州麦秀五岐。

元祐六年，瑞麦、嘉禾生。

按《宋史哲宗本纪》不载。　按《五行志》：“六年，汝阳县、美
原县、兖州邹县麦一茎数穗。”南剑州粟，一本三十九
穗。瀛、定怀汝晋昌州、平定、永康军禾合穗。

元祐七年，瑞榖、瑞麦生。

按《宋史哲宗本纪》：“七年，兖州仙源县生瑞榖。”　按《五
行志》：“七年，均、兖、祁、沧、资、华柳州禾合穗。鄂州禾，一本
一枝两穗，三本三枝两穗。仙源县禾异陇合穗，耀州
粟二茎隔两陇合为一穗。梁山军禾，一茎九穗。固始
县麦有双穗，定陶县、丹阳县麦秀两岐。”

### 绍圣元年瑞麦嘉禾生

按《宋史哲宗本纪》不载。　按《五行志》：绍圣元年，博野
县麦，一本五穗。汉阳军麦秀两岐。乐寿县麦，一本两
穗或三穗。怀安军禾，一本九穗。

绍圣二年，嘉禾生。

按《宋史哲宗本纪》不载。　按《五行志》：“二年，青、潍、果、冀、
德、滨、岚、濮、达州禾合穗。”

绍圣三年，嘉禾、瑞麦生。

按《宋史哲宗本纪》不载。　按《五行志》：三年，安武军禾
合穗。岚州禾两根合穗者二，普相、青、齐、岚州、永康军
禾异亩同颖，合秀至九穗。泉州粟二本五穗、八穗。瑕
丘县、武陟县、陕城、小溪四县麦合穗。良原县、沈丘县、
长子县麦秀两岐。

绍圣四年，瑞麦、嘉禾生。

按《宋史哲宗本纪》不载。　按《五行志》：“四年，河中府麦
秀三穗，虹县、云安县麦秀两岐，茂州一枝两穗，汶山
县一枝三穗至六穗。西京，郓、齐、隰州禾合穗。”《昌府
禾》，“一茎四穗。”五穗。

### 元符元年李木连理嘉禾瑞麦生

按《宋史哲宗本纪》不载。　按《五行志》：“元符元年八月施州李木连理。”　又按志，元年，庆州禾异本同颖。青、
晋、潞州、荆南府、永宁、镇戎军等一十一处禾合穗。邢
州禾异陇合穗。南剑州、嘉州禾一茎九穗。内乡县麦
一茎两穗。符离、灵璧、临涣、蕲、虹五县麦秀两穗。两当
县麦秀三穗。安平县生瑞麦。

元符二年，“桤木连理。”

按《宋史哲宗本纪》不载。　按《五行志》：“二年九月，眉山
县桤木二株，异根同干，木枝相附。”　又按《志》，“二年，连
水军麦合穗，邓、岷州、镇戎军禾合穗。十一月，岷州宕
昌砦生瑞麦。”

### 徽宗建中靖国元年嘉禾生

按《宋史徽宗本纪》不载。　按《五行志》：“建中靖国元年，
沛县晋州禾合穗。”

### 崇宁元年嘉禾生

按《宋史徽宗本纪》不载。　按《五行志》：“崇宁元年，淄州
禾合穗。”

崇宁二年，嘉禾生。

按《宋史徽宗本纪》不载。　按《五行志》：“二年，晋宁军忻
州禾合穗。”

崇宁四年，禾生稆，梨木连理。

按《宋史徽宗本纪》：“崇宁四年，泰州禾生稆。”　按《五行
志》：“四年正月，襄城县李梨木连理。”

崇宁五年，嘉禾芝草同本生，稻再熟。

按《宋史徽宗本纪》：“五年九月辛丑，河南府嘉禾与芝
草同本生。”　按《五行志》：“五年，河南府、保德军、庆兰潭
冀府州、岢岚军禾合穗，淮西路民田既割复生实。”

### 大观元年栏木生叶木连理嘉禾生

按《宋史徽宗本纪》不载。　按《五行志》，大观元年三月，
湟州栏木生叶。八月，瑞州、永兴军并木连理。　又按
志，“元年，蜀州粟一茎九穗。”

大观二年，瑞木、嘉禾，瑞麦生，桧生花如莲萼。

按《宋史徽宗本纪》不载。　按《五行志》：二年十二月，岢
岚军园池生瑞木。　又按志，二年十月乙巳，龚丘县
桧生花萼如莲实。　又按志，二年，巩州粟一茎六穗。
镇潼军、隆德府、保德军、庆兰州禾合穗。武信军禾一
茎九穗。简州麦秀两岐。

大观三年，瑞麦生。

按《宋史徽宗本纪》不载。　按《五行志》：“三年，武信军，泸、
遂普州麦秀两岐。”

大观四年，瑞麦、瑞禾生。

按《宋史徽宗本纪》不载。　按《五行志》：“四年，蔡州麦一
茎两岐至七八岐者，九十亩。”九月，尚书左仆射张商
英表上袁州瑞禾图及宋大雅献修嘉禾十有三章，
诏赐褒答。商英请并写置中书省右仆射厅壁，许之，
仍许三省枢密院同观。

### 政和元年芝草瑞麦嘉禾生

按《宋史徽宗本纪》，政和元年，虔州芝草生，蔡州瑞麦
连野，河南府嘉禾生。　按《五行志》：政和元年，知河南
府邓洵武言，“秋禾大稔，自双穗至十穗以上，嘉禾无
数。荣州粟一茎九穗，蔡州麦一茎两岐，或三五岐至
八九亩，近约十亩，远或连野。”

政和二年，嘉禾生。

按《宋史徽宗本纪》不载　按《五行志》：二年知定州梁
士野奏，“嘉禾合穗一科相隔五垄，计六尺三寸生为
一穗，并中间陇内一科三茎，上生粟三穗。”

政和三年，木连理，木根有文字“瑞莲生。”

按《宋史徽宗本纪》不载。　按《五行志》，三年七月，玉华
殿万年枝木连理，南雄州枫木连理。十月，武义县木
根有“万宋年岁”四字。

按《玉海》，“三年六月二十三日，嘉瑞殿池内生双莲。四
年六月十四日，制双莲旗。”

政和四年，木连理柏开花。江流出楠木材，嘉禾生。
按《宋史徽宗本纪》不载。　按《五行志》：四年，建州木连
理。六月，沅陵县江涨，流出楠木二十七，可为明堂梁
柱，蔡京等拜表贺。九月甲申，彭城县柏开花。十二月
辛丑，元氏县民王寘屋柱槐木再生枝叶，高四十馀
尺。是岁，邵州海棠木连理，泽州、台州槐木连理，荆、开
军紫薇木连理。

政和五年，嘉禾合穗。

按《宋史徽宗本纪》不载。　按《五行志》：“五年，邓州仙井
监嘉禾合穗。是冬，台州进宁海县早禾，一粰二米者
凡三石。”时方修明堂，遂协成典礼，诏许拜表贺。自是
史官多记奇祥异瑞，谓麦禾为常事，不书。惟宣和末
郭药师言嘉禾合穗，以新收复书之。

### 宣和六年金芝生木连理枯木生枝

按《宋史徽宗本纪》：“宣和六年九月庚寅，以金芝产于
艮岳万寿峰，改名寿岳。”　按《五行志》：六年，坊、兖、洪、明、
夔、徐、新、全、隰、太平州并木连理，梅州枯木生枝，
宣和二年析薪，有文字。

按《宋史徽宗本纪》不载。　按《五行志》，二年四月，永州
民刘思析薪。有“天下太平”字宣和七年，牡丹花金色柳开大黄花。

按《宋史徽宗本纪》不载　按书，蕉七年牡丹皆开，作
金色，又变黑色。柳皆生黄花，大如林檎。

### 钦宗靖康元年梨树生豆荚木香生葡萄松花出小松柱生松枝

按《宋史钦宗本纪》不载。　按书，蕉靖康元年梨树生
豆荚，木香架生葡萄，可食。又王殿直家笼中贮松花，
及起笼之际，每一片中雪白小松一小株。又宝箓宫
前柱忽生松一枝。童贯轿中木板上生杂草，斫划复
生。

### 高宗建炎二年芝草生

按《宋史高宗本纪》。不载　按《玉海》。建炎二年。密州献
赤芝。九月癸卯。辅臣进呈。上曰：“朕以丰年为瑞。其还
之。”

### 绍兴十四年瑞禾生柱木有文

按《宋史高宗本纪》，绍兴十四年八月癸未，抚州献瑞
禾。十二月丁丑朔，潼川府路转运判官宋苍舒献嘉
禾，一茎九穗。　按《五行志》，绍兴十四年四月，虔州民
毁欹屋，拆柱，木里有文曰“天下太平。”时守臣薛弼上
之，方大乱。近木妖也。

按《玉海》，绍兴十四年八月，抚州临川产瑞粟，一本十
九穗，一本九穗，一本八穗。诏付史馆。十二月朔，潼州
献嘉禾，一茎九穗者。二十五年，作《瑞粟呈祥》之曲。
绍兴十五年，嘉禾生。

按《宋史高宗本纪》：“十五年春正月戊申，泸南安抚使
冯楫献嘉禾。”

绍兴十八年：“竹生米。”

按：《宋史高宗本纪》：“十八年六月，福州候官县有竹，实
如米，饥民采食之。”

绍兴十九年，瑞麦、瑞芝生。

按《宋史高宗本纪》，不载。　按《玉海》，“绍兴十九年四月，
台州宁海生瑞麦，一本两穗。十二月，于潜生瑞芝。”
“绍兴二十年皂荚再实。”

按《宋史高宗本纪》不载。　按《五行志》：二十年八月，“福
州冲虚观皂荚木翠叶再实。”

绍兴二十一年，桑生李实，栗生桃实。

按《宋史高宗本纪》不载。　按《五行志》：二十一年，建德
县定林寺桑生李实，栗生桃实，占曰：“木生异实国主
殃。”

绍兴二十五年，太庙柱生芝。赣州献“太平木、瑞瓜、瑞
莲生。”

按《宋史高宗本纪》。绍兴二十五年五月丁未。太庙仁
宗室柱生芝九茎。　按《五行志》。二十五年十月，赣州
献太平木。时秦桧擅朝，喜饰太平，郡国多上草木之
妖。以为瑞。

按《玉海》，二十五年五月，芝草生于太庙仁宗室，柱，九
茎连叶，宰臣率百寮观之表贺，沈中立献颂。十月，有
司请绘于郊祀华旗，又以赣州瑞木、镇江瑞瓜、严、信
二州芝草、遂宁嘉禾、南安双莲，并绘于旗。　又按《玉
海》二十五年郊赦文云：“灵芝连叶于庙柱，昭朝飨之
孝祥；嘉禾合颖于甸郊，备粢盛之洁荐。”

绍兴二十七年，太庙柱芝草生桃，已实复华。

按《宋史高宗本纪》：二十七年二月“壬寅，太庙仁宗、英
宗两室柱芝草生。”　按《五行志》：二十七年四月，徽州
祁门县圃桃巳实复华。

按《玉海》二十七年二月，仁英庙室柱上生芝四叶。校
书郎张孝祥作“原芝壬子表贺。”

绍兴　　年，插榴枝于石隙，秀茂成阴。

按《宋史高宗本纪》不载　按《五行志》：绍兴间，汉阳军
有插榴枝于石罅，秀茂成阴，岁有花实者。初，郡狱有
诬服孝妇杀姑妇，不能自明，属行刑者插髻上华于
石隙，曰：“生则可以验吾冤。”行刑者如其言，后果生。

### 孝宗隆兴二年宫殿生芝

按《宋史孝宗本纪》不载。　按《玉海》，隆兴二年三月二
十四日，德寿宫康寿殿生金芝十有二茎，宰臣皆贺。
御制七言诗有“永将四海奉双亲”之句。

### 乾道元年瑞竹生

按《宋史孝宗本纪》。不载。　按《玉海》。乾道元年七月三
日。池州守鲁察上瑞竹图。

### 淳熙 年古木生花

按《宋史孝宗本纪》不载。　按《五行志》：淳熙中，兴化军
仙游县九巫山古木末生花，臭如兰。

淳熙十六年，桑生瓜，樱桃生茄，析薪有“文”字。

按《宋史孝宗本纪》不载。　按《五行志》，十六年三月，扬
州桑生瓜，樱桃生茄。此草木互为妖也。七月，晋陵县
民析薪，中有文字曰“绍熙五年”，如是者二。是时绍熙
犹未改元，其后果止五年。此近木妖也。

### 光宗绍熙元年慈福宫芝草生

按：《宋史光宗本纪》，不载。　按《玉海》，绍熙元年四月乙
酉，选德殿辅臣进呈毕，上宣示慈福宫《芝草图》《寿皇
芝草赞》并御制《芝草诗》。上曰：“芝草之生，实慈福寿祉之祥，寿皇诚孝之应。”诏。高宗《芝草赞》、隆兴御制《芝草
诗》《寿皇芝草赞》、绍熙御制《芝诗》共四本，宣付史馆。
绍熙四年，粟生，来禽。

按《宋史光宗本纪》不载。　按《五行志》：“四年，富阳县粟
生来禽实。”

绍熙五年，雨木。

按《宋史光宗本纪》不载。　按《五行志》，“五年行都雨木。”
与《唐志》“贞元陈留雨木”同占。“木生于下而自上陨者，
将有上下易位之象。”

### 宁宗庆元五年太庙楹生芝

按《宋史宁宗本纪》，“庆元五年八月辛巳，太祖庙楹生
芝，率群臣诣寿康宫上寿，始见太上皇，成礼而还”
按《玉海》，“庆元五年八月壬申，玉芝产于太庙太室之
西楹。越十日辛巳，有司以闻，诏百寮观之。”

### 嘉泰二年芝草生

按《宋史宁宗本纪》：“嘉泰二年十一月丁巳，右文殿楹
生芝。”

嘉泰三年，瑞麦生。

按《宋史宁宗本纪》：“三年夏四月壬寅，福州瑞麦生。”

### 嘉定六年木自拔

按《宋史宁宗本纪》不载。　按《五行志》：嘉定六年五月
己巳，严州淳安、遂安、桐庐三县大木自拔。占曰：“木自
拔，国将乱。”

### 理宗景定元年嘉禾生

按：《宋史理宗本纪》：“景定元年十二月辛丑，建阳县嘉
禾生，一本十五穗。诏改建阳为嘉禾县。”

景定四年，大木仆，起立生芽，嘉禾生。

按《宋史理宗本纪》。不载　按《五行志》。四年五月。成都
太祖庙侧。大木仆起。立生三芽。

按《玉海》：景定四年九月，昌化县进嘉禾嘉粟。御制诗
赐宰臣曰：“一德交孚协两仪，嘉禾嘉粟献珍奇。祥呈
属邑信非偶，瑞应明禋若有期。周纪唐封生秀颖，汉
歌郊庙产灵芝。何如近在王畿内，庆典珍符萃一时。”

### 恭帝德祐二年析薪有文字

按《宋史瀛国公本纪》不载　按《五行志》，德祐二年正
月戊辰，宝应县民析薪，中有“天太下赵”四字献之，制
置使李庭芝赏之，以钱五千。